-	Vi har ikke fået småkager siden sidste jul. Sådan lød det, da TV2 Nords journalister overrakte julesækken, hvori der foruden julebag var gaver og breve til de udsendte soldater. Men inden julesækken landede i det nordøstlige Grønland, skulle den på en længere rejse med hjælp fra Air Transport Wing på Aalborg Flyvestation. -	Det her er måske det tætteste, vi i år kommer på julemandens kane. En Hercules C130 fra Air Transport Wing på Flyvestation Aalborg, lyder det fra Hans-Christian Lauritzen. -	Og vi har taget julemandens sæk med, hvori der er gaver, julegodter og breve fra jer hjemme i Nordjylland til soldaterne på Grønland, fortæller Nicolai Nør Pedersen. Julemanden fra Flyvestation Aalborg På denne tur var julemanden klædt i en grøn pilotdragt, havde skiftet det hvide skæg ud med korte skægstubbe og smidt huen, hvorunder der gemte sig kort hår. Julemanden havde også fået et navn – Jakob Nikolajsen, der er kaptajn på Flyvestation Aalborg. -	Det er en særlig mission at få lov til at flyve, fordi det er en meningsfyldt mission at komme op med gods, juletræer og julemad til folkene deroppe, fortæller han. Jakob Nikolajsen har fløjet Hercules i 11 år og været på turen til Grønland mange gange, men han har alligevel aldrig set den rigtige julemand. -	Nej, ikke endnu, men vi kigger efter ham. Hvis vi er heldige, får vi lov at se nordlys, siger kaptajnen. Ankomst til Grønland og stadig lang vej Efter godt fem timers flyvning mellemlander det militære transportfly og julesækken fra Nordjylland i Kangerlussuaq – en lille by på Grønlands vestkyst. Selvom julesækken er på Grønland, er der stadig næsten 2000 kilometer til Station Nord, hvor de fem soldater holder jul helt for dem selv. -	Vi, der er ansvarlige for det personale, der er deroppe, oplever, at små ting betyder meget. Det er uanset, om det er små problemer, som kan blive til store problemer eller eksempelvis en julegave, som kan betyde ekstra meget, når man er så langt væk, siger Kent Peter Rønshøj, der er chef for stations- og patruljetjenesten Grønland. Videre mod mørke og kulde I Kangerlussuaq blev det til en overnatning, imens Herculesen blev tanket, så den var klar til at flyve de mange kilometer videre nordpå. Turen til Station Nord tager godt tre timer, og ved ankomsten er der ikke en lufthavn, og man lander ikke på en almindelige landingsbane af asfalt, men på is. -	Nu varer det ikke længe, før vi lander oppe på Station Nord med alle de gode sager fra jer hjemme i Nordjylland til soldaterne oppe på Grønland, fortæller Nicolai Nør Pedersen. -	Ligesom julemanden gør, så lander den her kane naturligvis også på is oppe på Station Nord, fortsætter Hans-Christian Lauritzen. Koldere end en dybfryser Julesækken fra Nordjylland er efter godt tre timers flyvning fra Kangerlussuaq ankommet til sin sidste del af rejsen – Station Nord. Her er det eneste lys det, der kommer fra projektørerne, der lyser landingsbanen af is op. Der er bælgmørkt, så snart man kaster synet ud i horisonten. Station Nord ligger omkring 900 kilometer fra Nordpolen og cirka 1700 kilometer nord for polarcirklen, og det kan mærkes. Temperaturen lyder på minus 25 grader og næsebor, øjenvipper og lydkabler fryser til næsten med det samme. Stor glæde hos soldaterne Hjulene fra den lille lastbil skøjter på isen, og chaufføren må et ekstra gear ned for at få fat i det glatte, hvide underlag. Efter cirka fem minutters kørsel ankommer julesækken foran et hus, der ligger, som man ville sige i daglig tale, midt i ingenting. Dørens håndtag ind i huset åbnes ved at trække opad for at sikre mod isbjørne. Bag døren bor de fem soldater, som skal tilbringe julen langt fra venner og familie i Danmark. -	Vi kommer fra TV2 Nord, og nordjyderne har simpelthen sendt sådan en sækfuld her med gaver og breve til soldaterne, der er heroppe på Nordgrønland, fortæller Nicolai Nør Pedersen. -	Og jeg ved, at der er minimum en kasse småkager, og så er der også nogle gaver, hvor der star Graff på. Det er til jer fra Nordjylland. Julesækken bliver modtaget med store smil fra soldaterne. -	Det er fantastisk, at der bliver tænkt lidt på os heroppe i juletiden, det er kun dejligt at opleve og mærke, fordi vi er lidt alene heroppe, fortæller soldat Dennis Kærgård. I julesækken fra Nordjylland er ligger der som sagt et par gaver med navn på – Christian Graff . -	Det bliver dejligt at se, hvad der gemmer sig deri, siger Christian Graff. -	Tror du, det er noget, der kan deles? -	Det vil jo vise sig. -	Vil du dele det? -	Ja, hvis det er noget, der kan deles, så skal det deles. Ivrigt bliver den næste pakke taget op af sækken, hvorpå der står Soldaterne i Grønland . Den godt forseglede pakke bliver hurtigt og effektivt åbnet, og i den ligger der fine småkager, som ikke tager soldaten Malte Neve-Græsbøll mange sekunder at få smagt på, mens resten af gruppen udbryder, at det kan i hvert fald bruges. -	Jeg tror ikke, vi har fået hjemmebag og småkager siden sidste jul, så det er lækkert, siger Malte Neve-Græsbøll. Stærkt sammenhold Soldaterne er udsendt til Station Nord i to år ad gangen med kun en kort ferie, hvor de kan se venner og familie. Det giver til gengæld noget andet – et meget stærkt bånd mellem soldaterne på Nordgrønland. -	Det er altid specielt at være væk hjemmefra og være sådan et sted som det her, men det betyder bare, at det sammenhold, som vi har, betyder rigtig meget, siger Mikkel Munck Larsen, der er stationsleder på Station Nord og fortsætter: - For vores vedkommende er sammenholdet i hvert fald rigtig godt, og det hjælper i sådan en tid, som vi er i lige nu. Soldaterne havde også en hilsen til Nordjylland. -	Glædelig jul Nordjylland fra Station Nord!

Opsummering:
Nordjyderne fik muligheden for at sende gaver, julebag og julehilsner til fem soldater, der skulle holde jul meget langt hjemmefra. Station Nord i Grønland ligger nemlig tættere på Nordpolen end på Danmark.